Sieť hypermarketov Tesco zavádza na Slovensku technologickú novinku, ktorá výrazne zrýchli a zjedoduší nakupovanie. Do svojich vynovených predajní v Trnave a v Nitre totižto prináša nové technológie vylepšeného formátu Tesco hypermarketu, v ktorých je už dnes možné vyskúšať novinky Scan&Shop a Scan&Shop Mobile. Vďaka nim bude výber tovaru, balenie do tašiek a platenie oveľa jednoduchšie.
."Zákazníci môžu tovar naskenovať a zabaliť priamo do svojej tašky v nákupnom vozíku. Ušetria tak čas venovaný vykladaniu tovaru pri pokladniach a opätovné balenie tovaru do tašiek. Okrem toho, týmto spôsobom môžu mať nakupujúci svoje výdavky pod kontrolou," povedal Martin Kuruc, riaditeľ pre retail Tesco na Slovensku.
V čom sa vlastne nakupovanie v týchto obchodných domoch odlišuje? Najmä v spôsobe, akým tovar balíte a platíte pri pokladni. Namiesto toho, aby ste museli nákup po dlhom prechádzaní medzi regálmi s tovarom znova vykladať a zabaliť, tak ho môžete ihneď nablokovať a zabaliť do vlastnej tašky. Zákazník na to využíva buď ručný skener, ktorý nájdete pri vstupe do predajne, alebo mobilnú aplikáciu Scan&Shop Mobile, ktorá v smartfóne s fotoaparátom nahradí aj funkciu skenera (Pre fungovanie systému je dôležité najprv naskenovať QR kód pri vstupe do predajne). Potom už stačí len naskenovať čiarový kód tovaru, ktorý vložíte do svojej nákupnej tašky. Výhodou je, že už počas nákupu viete presne koľko miniete.
Pri produktoch bez vlastného EAN kódu, akými sú napríklad zelenina, ovocie a pečivo, stačí naskenovať špeciálny Scan&Shop kód na cenovkách alebo kód vytlačený z váhy. Po skončení nákupu zákazník zaplatí jednoducho v samoobslužných pokladniach naskenovanám špeciálneho kódu pokladne. V prípade použitia aplikácie sa vygeneruje kód nákupu, ktorý sa naskenuje ručným skenerom zo samoobslužnej pokladne. Za ten potom zaplatíte v hotovosti alebo platobnou kartou.
Doplnené: Tesco bude nákupy Scan&Shop kontrolovať náhodne pomocou špeciálne vyškolených asistentov. Ak vás zaujíma, kde všade bude novinka dostupná, tu je oficiálna odpoveď od zástupcov Tesca na Slovensku: "Na Slovensku sme novinku Scan & Shop spustili v hypermarketoch v Trnave a Nitre. Ide o prvú fázu projektu, v rámci ktorého bude služba postupne zavedená do 17 hypermarketov v strednej Európe. Po určitom čase projekt vyhodnotíme a rozhodneme sa, do koľkých ďalších obchodov novinku rozšírime."
Aplikácia, pomocou ktorej môžete nakupovať vo vybraných hypermarketoch Tesco, je dostupá pre iOS aj Android. Stiahnuť ju môžete prostredníctvom obchodu Play.
Zdroj: Tesco